Om slagspreuke as name aan veldtogte te gee wat dikwels in bewegings omsit, het geblyk doeltreffend te wees. As na die verskynsel internasionaal gekyk word, is daar waardevolle slagspreuke wat ook vir Suid-Afrika lesse inhou, soos dat almal se lewe belangrik is – nie net dié van diegene wat meen hulle word benadeel nie.
Dit het mode geword om veldtogte name te gee soos #FeesmustFall en #OpenStellenbosch, wat dan as bewegings voortgesit word. Dit is egter nie alleen eie aan Suid-Afrika nie. Sommige van hierdie slagspreuke sny diep om die drogredenasies wat soms ’n gemaksone in samelewings gekry het, aan die kaak te stel.
Een so ’n Amerikaanse slagspreuk en sy alter ego wat belangrike lesse vir Suid-Afrika inhou, is die Amerikaanse “Black lives matter”. Die slagspreuk en die gevolglike beweging het sy ontstaan in die omstrede gevalle waar swart mense, dikwels ongewapen, deur die polisie doodgeskiet is.
Bykans dieselfde gees straal uit ’n aanbieding van die Nederlander, Bart Bouwman, op LitNet. Bouwman was ’n uitruilstudent by Kovsies en het Afrikaans onder die knie gekry, en is nog intens by Suid-Afrikaanse sake gemoeid. Hy begin sy aanbieding met ’n slagspreuk: #NtuliMustRepresentAll. Hy verwys na die voorsitter van die Kovsie-studenteraad, Lindokuhle Ntuli, wat hom op die Bloemfonteinse kampus teen Afrikaans uitgespreek het.
Kan iemand voorsitter van ’n studenteraad wees en dan slegs sektorale belange bevorder? Dit herinner aan pres. Jacob Zuma wat sy ampseed na die maan stuur deur openlik die ANC bo die land te stel, en boonop sy standpunt tot in die parlement verdedig (al giggelend).
Is die groot probleem nie maar dat die owerhede se aandrang op Engelstaligheid bloot ’n poging is om die eintlike olifant in die vertrek te versluier nie? Dit staan immers in die konteks van die transformasiebeleid wat in Suid-Afrika heeltemal rasbehep geword het.
Weereens n puik raakvatting van die waarheid Herman. As daar n olifant in die pad staan ry jy om hom, maar as dit n kakkerlak is, ry jy bo-oor hom.